На основу члана 32. Закона о локалној самоуправи („Службени гласник Републике Србије", број: 129/2007, 83/2014-др. закон,101/2016-др.закон и 47/2018) и члана 40. и 152. Статута општине Владичин Хан („Службени гласник Града Врања“, број 4/2019), Скупштина општине Владичин Хан, на седници одржаној дана 09.06.2019. године, донела је

**Правилник о додељивању награде „28. Јун“**

**Члан 1.**

Овим Правилником ближе се уређују услови и поступак додељивања награде „28. Јун“.

**Члан 2.**

Награда „28. Јун“ додељује се сваке године поводом Видовдана - славе Општине Владичин Хан.

**Члан 3.**

Награда „28. Јун“ додељује се ученицима, тимовима и наставницима, односно професорима, основних и средњих школа са територије Општине Владичин Хан, и то:

* ученицима који су носиоци Вукове дипломе,
* ученицима – ђацима генерације,
* ученицима који су на школском такмичењу републичког нивоа или окружног нивоа у организацији Министарства просвете, науке и технолошког развоја, које објављује на почетку школске године, освојили једно од прва три места
* ученицима, односно тимовима који су на школском такмичењу републичког или окружног нивоа у организацијиМинистарства просвете, науке и технолошког развоја, које објављује на почетку школске године,освојили једно од прва три места
* наставницима, односно професорима чији су ученици освојили на школском такмичењу републичког нивоа или окружног нивоа у организацији Министарства просвете, науке и технолошког развоја освојили једно од прва три места.

**Члан 4.**

Награда „28. Јун“ може се састојати од:

* дипломе са ликом Кнеза Лазара,
* књиге,
* новчаног износа или
* друга врста награде.

Ученицима - носиоцима Вукових диплома додељује се диплома са ликом Кнеза Лазара, књига и новчани износ.

Ученицима – ђацима генерације додељује се диплома са ликом Кнеза Лазара и новчани износ.

Ученицима и тимовима који су освајачи награда из члана 3. алинеја 3. и 4., додељује се диплома са ликом Кнеза Лазара и новчани износ.

Наставницима, односно професорима из члана 3. алинеја 5., додељује се диплома са ликом Кнеза Лазара и новчани износ.

На предлог Комисије за доделу награда „28. Јун“, лицима која се награђују може се доделити и друга врста награде у виду бесплатних карата за базен и слично.

**Члан 5.**

Основне и средње школе са територије Општине Владичин Хан дужне су да доставе списак ученика, тимова, односно наставника или професора који испуњавају услове за доделу награде „28. Јун „ сагласно члану 3. овог Правилника.

Награду за ђака генерације може добити само по један ученик из сваке основне и средње школе са територије Општине Владичин Хан.

Списак ученика, тимова, односно наставника или професора из става 1. овог члана доставља се Комисији за доделу награда „28. Јун“.

**Члан 6.**

Комисију за доделу награда „28. Јун“ (у даљем тексту Комисија), образује Општинско веће Општине Владичин Хан

Комисија се састоји од 5 чланова, од којих је један председник.

Мандат Комисије траје две године.

**Члан 7.**

Комисија ради у седницама.

Комисију сазива и њеним радом руководи председник Комисије.

Комисија доноси одлуке већином од укупног броја чланова.

**Члан 8.**

На основу достављених спискова основних и средњих школа и предвиђених средстава за награђивање, Комисија даје Предлог Одлуке о додели награде „28. Јун“ сагласно одредбама овог Правилника.

Предлог Одлуке из става 1. овог члана садржи списак лица, односно тимова који се награђују, основ по коме се награђују, као и предлог висине новчаног износа где је као награда овим Правилником прописан новчани износ и образложење одлуке.

Предлог одлуке доставља се Општинском већу Општине Владичин Хан које доноси коначну одлуку о додели награде „28. Јун“.

Комисија је дужна да Општинском већу уз предлог одлуке достави и трошковник потребних средстава за награде.

**Члан 9.**

Средства за доделу награда додељују се из:

* буџета Општине,
* донације, и
* других извора

**Члан 10.**

Председник Општине, односно лице које он овласти уручује награде на свечаности поводом Видовдана - славе Општине Владичин Хан.

Стручне и административно техничке послове за потребе рада Комисије обавља Општинска управа Општине Владичин Хан.

**Члан 11.**

Овај Правилник ступа на снагу наредног дана од дана објављивања у „Службеном гласнику Града Врања“.

**СКУПШТИНА ОПШТИНЕ**

**ВЛАДИЧИН ХАН**

**БРОЈ: 06-75/7/19-I**

**ЗАМЕНИК ПРЕДСЕДНИКА**

 **Мирослав Ђорђевић**